निर्बंध-काव्य दा इक होर रूप असें गी ‘अतुकांत मुक्तक’ च मिलदा ऐ। एह् गिने-मिथे दे छंदे दी बंदश कोला मुक्त होंदा ऐ। इसी अंग्रेज़ी च ‘फ्री वरस’ (Free verse) गलांदे न. इंदे च पंक्तियें दी भाएं खीरी तुक नेईं मिलै पर अपना इक छंद ते इक लै जरूर होंदे न। तुकें ते छंदें दी कैद शा मुक्त होने करी इसी आज़ाद कविता बी आखदे न। किश कविएं दा बचार ऐ जे ओह् अपने गम्भीर चिंतन ते सूक्ष्म भावें गी तुक, छंद आदि दी बंधशें च रेहियै चंगी चाल्लीं ते पूरे रूपै च प्रगट नेईं करी सकदे, इस लेई उ’नें गी फ्री वरस जां आज़ाद कविता दा स्हारा लैना पौंदा ऐ। दिक्खने च भाएं ऐसी कविता दी पंक्तियां अद्धियां, पूरियां जां डब्ब-खड़िबियां लभदियां न ब उंदे च बी लय दा इक बंधन, इक प्रवाह् जरूर होंदा ऐ। बगदी नदी आंगर इक रवान्नी बनी रौंह्‌दी ऐ। अनुभवी कवि गै इस शैली च लिखी सकदा ऐ की जे डर रौंह्‌‌दा ऐ जे कुतै एह् गद्य गै नेईं बनी जा। सर्वश्री रामनाथ शास्त्री, मधुकर, वेदपाल ‘दीप’, मोहन लाल सपोलिया, चरणासिंह, तारा स्मैलपुरी, नरसिंह देव जम्बाल, पद्मा सचदेव ते शिवराम दीप जनेह् कवियें जित्थें इस विधा च सुंदर प्रयोग कीते न उत्थें जितेन्द्र उधमपुरी ने इसगी इक नमीं रंगत, नमीं रवानगी ते इक नमां जोवन बख्शेआ ऐ।